CELEX: 32020D2168
Language: et
Date: 2020-12-17 00:00:00
Title: Komisjoni rakendusotsus (EL) 2020/2168, 17. detsember 2020, milles käsitletakse asjaomaste liikmesriikide poolt Põhjamere-Balti raudtee-kaubaveokoridori laiendamiseks tehtud ühisettepaneku kooskõla Euroopa Parlamendi ja nõukogu määruse (EL) nr 913/2010 (konkurentsivõimeliseks kaubaveoks kasutatava Euroopa raudteevõrgustiku kohta) artikliga 5 (teatavaks tehtud numbri C(2020) 8919 all) (Ainult eesti-, hollandi-, leedu-, läti-, poola-, prantsus-, saksa- ja tšehhikeelne tekst on autentsed)

21.12.2020   
               
               
                  ET
               
               
                  Euroopa Liidu Teataja
               
               
                  L 431/72
               
            
         KOMISJONI RAKENDUSOTSUS (EL) 2020/2168,
         17. detsember 2020,
         milles käsitletakse asjaomaste liikmesriikide poolt Põhjamere-Balti raudtee-kaubaveokoridori laiendamiseks tehtud ühisettepaneku kooskõla Euroopa Parlamendi ja nõukogu määruse (EL) nr 913/2010 (konkurentsivõimeliseks kaubaveoks kasutatava Euroopa raudteevõrgustiku kohta) artikliga 5
         
            
               (teatavaks tehtud numbri C(2020) 8919 all)
            
         
         (Ainult eesti-, hollandi-, leedu-, läti-, poola-, prantsus-, saksa- ja tšehhikeelne tekst on autentsed)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2010. aasta määrust (EL) nr 913/2010 konkurentsivõimeliseks kaubaveoks kasutatava Euroopa raudteevõrgustiku kohta, (1) eriti selle artikli 5 lõiget 6,
         ning arvestades järgmist:
         
                     (1)
                  
                  
                     Kooskõlas määruse (EL) nr 913/2010 artikli 5 lõikega 5 saatsid Belgia, Eesti, Leedu, Läti, Madalmaade, Poola, Saksamaa ja Tšehhi raudteetranspordi eest vastutavad ministeeriumid komisjonile 6. detsembri 2019. aasta kaks eelkokkulepet. Need hõlmasid ettepanekuid Põhjamere-Balti raudtee-kaubaveokoridori pikendamiseks ühelt poolt Poola-Ukraina piirini Medykas ning teiselt poolt Zeebrugge ja Genti/Terneuzeni sadamani.
                  
               
                     (2)
                  
                  
                     Eespool nimetatud liikmesriigid olid varem teinud komisjonile ettepaneku pikendada Põhjamere-Balti raudtee-kaubaveokoridori Poola-Ukraina piirini Medykas. Komisjon kinnitas ettepaneku vastavust määruse (EL) nr 913/2010 artiklile 5 ja võttis vastu komisjoni rakendusotsuse (EL) 2015/1111 (2). Kõnealust rakendusotsust muudeti siiski komisjoni rakendusotsusega (EL) 2017/178, (3) millega jäeti välja viide Põhjamere-Balti raudtee-kaubaveokoridori pikendamisele Medykani. Muudatus kajastas asjaolu, et Katowice ja Medyka vaheline raudteetaristu ei valminud enne 2020. aastat. Kuna taristu on nüüd töökorras, on asjakohane uuesti kaaluda Põhjamere-Balti raudtee-kaubaveokoridori pikendamist Medykani.
                  
               
                     (3)
                  
                  
                     Komisjon vaatas läbi ettepanekud pikendada Põhjamere-Balti raudtee-kaubaveokoridori Medykani ning Genti/Terneuzeni ja Zeebrugge sadamasse vastavalt määruse (EL) nr 913/2010 artikli 5 lõikele 6 ning leiab, et need on kõnealuse määruse artikliga 5 kooskõlas.
                  
               
                     (4)
                  
                  
                     Seoses raudtee-kaubaveokoridori pikendamisega Medykani jäävad kehtima rakendusotsuses (EL) 2015/1111 sätestatud kaalutlused.
                  
               
                     (5)
                  
                  
                     Seoses pikendamisega Zeebrugge ja Ghent/Terneuzeni sadamani märgitakse, et pikendamiseks kavandatud liinid on juba osa Põhjamere-Vahemere raudtee-kaubaveokoridorist. Need moodustavad osa üleeuroopalise transpordivõrgu põhivõrgust (Antwerpen-Ghent-Zeebrugge) ja üldvõrgust (Ghent-Terneuzen), mille peamised taristunõuded, nagu elektrifitseeritus, teljekoormus 22,5 t, kiirus 100 km/h ja rongi pikkus 740 m, on olemasoleva taristuga juba osaliselt või täielikult täidetud.
                  
               
                     (6)
                  
                  
                     Zeebrugge, Genti ja Terneuzeni sadam on mitme sellise olemasoleva regulaarse raudtee-kaubaveoteenuse lähte- või sihtkoht, mis kulgevad Põhjamere-Balti raudtee-kaubaveokoridori marsruudil ning mille lähte- ja sihtkohad asuvad Saksamaal, Tšehhis ja Skandinaavias (sealhulgas Skandinaavia-Vahemere raudtee-kaubaveokoridori kaudu). Zeebrugge sadam teatas kaubarongiliiklusest paljudesse liidu sihtkohtadesse, mida kinnitab asjaolu, et sadama üks peamisi kaupu on uued sõidukid. Genti ja Terneuzeni sadamavaldajad on kindlaks teinud ka uued raudteekaubaveo võimalused Schkopausse (Saksamaa) ja Outokumpusse (Soome), samuti kolmandatesse riikidesse, nimelt Hiinasse, läbides Šeštokai (Leedu).
                  
               
                     (7)
                  
                  
                     Lisaks on kavandatud pikendamise eeliseks määruse (EL) nr 913/2010 artiklis 13 osutatud Põhjamere-Balti raudtee-kaubaveokoridori olemasoleva universaalteenistuse teenuste, sealhulgas ettevalmistatud rongiliinide kättesaadavaks tegemine Zeebrugge ja Ghent/Terneuzeni sadamat teenindavate raudtee-kaubaveokoridoride ettevõtjatele. See toob taotlejate jaoks kaasa suurema läbipaistvuse ja võib lihtsustada läbilaskevõimsuse jaotamise protsessi, kõrvaldades vajaduse kooskõlastada mõningaid rongiliine muude raudtee-kaubaveokoridoride universaalteenistustega. Pikendamine Zeebrugge sadamani võimaldab otsest juurdepääsu sadamale, mis on oluline ümberlaadimispunkt kõigi koridori kuuluvate liikmesriikide autotööstusele, eelkõige Tšehhile, Saksamaale ja Poolale.
                  
               
                     (8)
                  
                  
                     Pikendus aitab parandada raudteekaubavedu Põhjamere-Balti raudtee-kaubaveokoridoris, luues ühenduse meretranspordiga.
                  
               
                     (9)
                  
                  
                     Kooskõlas määruse (EL) nr 913/2010 artikli 5 lõigetega 5 ja 6 võttis komisjon hindamisel arvesse kõnealuse määruse artiklis 4 sätestatud asjakohaseid kriteeriume raudtee-kaubaveokoridoride pikendamiseks.
                  
               
                     (10)
                  
                  
                     Käesoleva otsusega ettenähtud meetmed on kooskõlas Euroopa Parlamendi ja nõukogu direktiivi 2012/34/EL (4) artikli 62 alusel loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Belgia, Eesti, Leedu, Läti, Madalmaade, Poola, Saksamaa ja Tšehhi raudteetranspordi eest vastutavate ministeeriumide poolt komisjonile saadetud 6. detsembri 2019. aasta eelkokkulepped, mis käsitlevad Põhjamere-Balti raudtee-kaubaveokoridori pikendamist Antwerpenist Zeebrugge ja Ghent/Terneuzeni sadamani ning Katowicest Poola-Ukraina piirini Medykas, ning milles tehakse koos ettepanek, et marsruut
            Wilhelmshaven/Bremerhaven/Hamburg/Amsterdam/Rotterdam/Zeebrugge – Gent (Terneuzen) – Antwerpen – Aachen – Hannover/Berliin – Varssavi – Terespol (Poola-Valgevene piir)/Kaunas – Riia – Tallinn/Falkenberg – Praha/Wroclaw – Katowice – Medyka (Poola-Ukraina piir)
            on Põhjamere-Balti raudtee-kaubaveokoridori põhimarsruut, vastab määruse (EL) nr 913/2010 artiklile 5.
         
         
            Artikkel 2
            Käesolev otsus on adresseeritud Belgia Kuningriigile, Eesti Vabariigile, Leedu Vabariigile, Läti Vabariigile, Madalmaade Kuningriigile, Poola Vabariigile, Saksamaa Liitvabariigile ja Tšehhi Vabariigile.
         
         
            Brüssel, 17. detsember 2020
            
               
                  Komisjoni nimel
               
               
                  komisjoni liige
               
               Adina VĂLEAN
            
         
         
            (1)  ELT L 276, 20.10.2010, lk 22.
         
            (2)  Komisjoni 7. juuli 2015. aasta rakendusotsus (EL) 2015/1111, milles käsitletakse asjaomaste liikmesriikide poolt Põhjamere-Balti raudtee-kaubaveokoridori laiendamiseks tehtud ühisettepaneku kooskõla Euroopa Parlamendi ja nõukogu määruse (EL) nr 913/2010 (konkurentsivõimeliseks kaubaveoks kasutatava Euroopa raudteevõrgustiku kohta) artikliga 5 (ELT L 181, 9.7.2015, lk 82).
         
            (3)  Komisjoni 31. jaanuari 2017. aasta rakendusotsus (EL) 2017/178, millega muudetakse rakendusotsust (EL) 2015/1111, milles käsitletakse asjaomaste liikmesriikide poolt Põhjamere-Balti raudtee-kaubaveokoridori laiendamiseks tehtud ühisettepaneku kooskõla Euroopa Parlamendi ja nõukogu määruse (EL) nr 913/2010 (konkurentsivõimeliseks kaubaveoks kasutatava Euroopa raudteevõrgustiku kohta) artikliga 5 (ELT L 28, 2.2.2017, lk 71).
         
            (4)  Euroopa Parlamendi ja nõukogu 21. novembri 2012. aasta direktiiv 2012/34/EL, millega luuakse ühtne Euroopa raudteepiirkond (ELT L 343, 14.12.2012, lk 32).